Die Peter-jasie Patriot - Nommer 35
Ek is nou al vir 'n hele paar jaar "aanlyn", met ander woorde ek het opgeteken, aangeteken en ingeteken by 'n swetterjuisend webwerwe en nuusbriewe. Ek jok nie, ek het vyf A4 bladsye vol logons en signons elkeen met 'n username en password. Die lys is uitgedruk en op tenminste 10 plekke ge-backup. As daardie lys OOIT moet verlore raak is ek dood, morsdood, want dan kan ek nie in honderd plekke inkom waar ek moet inkom nie.
Ek ken nou al my ID nommer, my kredietkaartnommer, my OTM PIN en my selfoonnommer. Op die stadium van my lewe is dit meer as genoeg, dink ek. Ek kan nou ten minste geld trek en bel, my lewe is gered!
Ek kom op die volgende atrikel van Minette Brink af waar sy blykbaar sukkel met dieselfde soort ding, eks bly ek is nie alleen nie! geniet die artikel en laat vir Minette weet wat julle dink. Sy hou van terugvoer! geniet die artikel!
Ek en Petunia (wat in Skotland woon en ook van Minette se artikels hou) is besig met 'n verrassing vir Minette. Soos dit iemand van die vroulike geslag betaam, klim Minette al teen die mure uit van nuuskierigheid, maar sy sal moet wag tot ons klaar is! En ook al die lesers van die nuusbrief! Hou die spasie dop!
Syfers is vir die Einsteins en bankklerke
DAAR heers 'n 'pinominale' verwarring in hierdie klein breintjie. Laat ek verduidelik.
Maandagoggend. Die bankmeisie bel. Geluk, sê sy. Jy het 'n tjekrekening by ons geëerde instansie gewen. Mooi so, juig ek en jaag stad toe.
Daar aangekom, word die boekie met groot 'pomp and ceremony' oorhandig. Kamera's flits en ek gee met 'n skalkse glimlag die royal wave. Die geheime papiertjie word oopgeskeur om die PIN-nommer van die ATM-kaart te ontbloot. My wange plof op die vloer. Dis 'n laaang nommer.
Haai, probeer ek keer, ek kan mos die nommer verander as ek wil?
Bankmeisie frons woes. O,nee, jy sal vat wat jy kry. En jy beter daai ou nommertjie memoriseer, want die papiertjie gaan binne twee minute self-destruct. Vir 'n wyle gluur ons vir mekaar. Sy, die syferkenner, die PIN-propagandis, die vyand in nommers. Ek, die weerlose, die linkerlob-lobbyist. Ek gee in.
Anders as met woorde, kon ek nog nooit die kreatiwiteit of die skoonheid van syfers raaksien nie. Behalwe as iemand vir my geld gooi.
Ek ry brom-brom terug werk toe terwyl ek 'n rympie van die gehate PIN probeer maak. Iets soos die kleintydse "een klein mannetjie, een met 'n boep, drie klein mannetjies, is die polisie se roep." Dit wil nie werk nie. Dan die ou metode: probeer 'n sommetjie maak. Uhh, twee maal my geboortedag is vier en veertig minus my huisnommer gedeel deur nege gee 15 plus…ek gee op.
Dieselfde aand besluit ek om in my dommigheid, 'n rekening by die videowinkel te open. Terwyl my kinders die rakke op hulleself omkeer, vul ek gou die vormpie in. Dan die skok. Kies gou vir jou 'n PIN, borrel die chirpy een agter die toonbank. Vier karakters, asseblief. My oë trek skrewe soos 'n mislukte face-lift. Nee, grom ek, ek kan nie. Kies jy sommer vir my een. Asseblief, gryns ek onheilspellend. Sy skryf dit bewerig vir my neer. Ek trek my gekneusde kinders onder die rakke uit en vlug.
Tot laat in die nag sit ek en swot. Probeer ek nommers memoriseer. My kop is seer en my oë bloei toe ek uiteindelik gaan slaap. But no rest for the wicked.
Reuse nommer nege's met tande jaag my rond en hoe meer ek al stotterend probeer verduidelik dat syfers eintlik my kos is, hoe langer word die tande. En my neus.
Die volgende oggend blaas my selfoon skrouend sy laaste asem uit. Ek het die "grace-period" oorskrei. Dit beteken 'n nuwe starter pack met, surprise, surprise , 'n heel nuwe selnommer. Dis oorlog tussen my en die netwerk.
Hoekom kan julle 'n mens nie waarsku nie, wil ek weet? Weet julle hoeveel admin julle my nou veroorsaak? Solly, sê die netwerk, jy sal vat wat jy kry. Maar weet jy wat gaan jy saam met jou nuwe nommer kry? Beulblasers verskyn voor my geestesoog. Nee, jil ek opgewonde. Vertel my, vertel my! Maar in plaas van 'n trip Bali toe, is dit (die beule blaas):TWEE nuwe PIN-nommers EN TWEE NUWE PUK-NOMMERS! Ek val bewusteloos neer.
Toe ek bykom, hang my kollega oor my. O, sê sy verveeld, jy's weer by. Die bank het gebel. Daar's 'n probleem met jou kaart.
Jy moet 'n nuwe PIN-nommer kry.
Die Arabier immigreer na die Verenigde State. Op een van die vorms wat hy moet invul, word gevra: 'Heg u goedkeuring aan die omverwerping van die regering van die Verenigde State deur geweld, ondermyning of dwang?'
Waarop die Arabier antwoord:
Die juffrou vra die klas om 'n sin te maak wat 'n gesegde en 'n bysin is Sipho se hand gaan onmiddelik op en hy antwoord: 'Ons was elke oggend voor skool ons gesegde en hande in die bysin.'
Piet en sy vrou het ook baie rusies en struwelinge gehad en hy het belowe dat na sy dood hy sy pad na bo so uitgrawe uit sy graf en by haar kom spook en haar nie met rus sou laat nie. Na sy dood loop haar vriendin haar raak en vra haar of sy nie bang is na leiding van sy dreigemente nie en of sy rustig slaap. Sy lag baie lekker en sê sy slaap baie goed want sy het hom onderstebo in sy
kis laat begrawe en hy kan kan maar grawe.
Hier is nog 'n resep uit Voortrekker Resepte, aan my gestuur deur Elzeth.
DAAR GAAN UIT VERGANGE SE DAE
Musiek: "Die Loreley", FRIEDRICH SILCHER, 1883; verwerk: DIRKIE DE VILLIERS
Daar gaan uit vergange se dae 'n beeld voor my oë verby;
my hart is met weemoed geslae, maar voel tog ook rustig en bly.
Die windjie roer sag deur die bome, die weste se glanse verdwyn;
die berge, verlore in drome, staan ver in die aandsonneskyn.
Die mooiste jong nooi'ntjie is myne, vanaand is my hart weer by haar.
Haar oë, die sagste, die reine, is, net soos haar wese, so waar,
eenvoudig en waar soos die velde, van wêreldse modetjies vry.
Nie één is te kry nie, of selde, soos sy, daardie nooi'ntjie van my.
O, kan ek die smart nie meer dra nie van skeiding se lang, lange dag,
dan hoor ek 'n stem: "Moenie kla nie", en sien 'n lief mondjie se lag,
dan lees ek betowerd die tale, in oë so diep en so trou:
"Hier ver oor die berge en dale, is ene wat wag, net vir jou".